На основу члана 68. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др. закон, 138/22, 92/23 и 94/24) и члана 42. став 1. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), а у вези са чл. 10. и 74. Оквирног споразума између Републике Србије и Европске комисије о правилима за спровођење финансијске помоћи Европске уније Републици Србији у оквиру инструмента за претприступну помоћ (ИПА II) („Службени гласник РС – Међународни уговори”, број 19/14),

Влада доноси

УРЕДБУ

О ИЗМЕНИ И ДОПУНИ УРЕДБЕ О УПРАВЉАЊУ ПРОГРАМИМА

ПРЕТПРИСТУПНЕ ПОМОЋИ ЕВРОПСКЕ УНИЈЕ У ОКВИРУ ИНСТРУМЕНТА ЗА

ПРЕТПРИСТУПНУ ПОМОЋ (ИПА II) ЗА ПЕРИОД 2014-2020. ГОДИНЕ

Члан 1.

У Уредби о управљању програмима претприступне помоћи Европске уније у оквиру инструмента за претприступну помоћ (ИПА II) за период 2014–2020. године („Службени гласник РС”, број 10/19), у члану 5. став 3. тачка 1) подтачка (ђ) реч: „корекције” замењује се речју: „исправке”.

Члан 2.

После члана 23. додају се назив изнад члана и члан 23а, који гласе:

„Финансијске исправке

Члан 23а

Национални службеник за одобравање врши финансијске исправке из члана 5. став 3. тачка 1) подтачка (ђ) ове уредбе, у вези са неправилностима у поступцима јавних набавки и додели бесповратних средстава/грантова, које су уређене Оквирним споразумом између Републике Србије и Европске комисије о правилима за спровођење финансијске помоћи Европске уније Републици Србији у оквиру инструмента за претприступну помоћ (ИПА II).

Када због природе неправилности, у поступцима јавних набавки и доделе бесповратних средстава/грантова није могуће прецизно квантификовати финансијски утицај, трошкови се исправљају применом паушалне стопе узимајући у обзир елементе уређене упутством из става 5. овог члана.

Kада je повреда правила о јавној набавци или додели бесповратних средстава/грантова само формалне природе без стварног или потенцијалног финансијског утицаја, финансијска исправка није потребна.

Финансијска исправка од 100% примењује се на трошкове на које утичу неправилности које произлазе из повреде правила јавних набавки и доделе бесповратних средстава/грантова, а имају утицај на буџет Европске уније и односе се на превару која штетно утиче на финансијске интересе Европске уније, или друго кривично дело или прекршај због ког може да се изврши финансијска корекција, а које је утврдио надлежни суд или надлежни орган/тело Европске уније, или у вези са којим су одговорне структуре и органи, на основу доказа који упућују на присуство неправилности која се односи на превару, утврдили постојање сумње о присуству такве неправилности.

Министар надлежан за послове финансија упутством ближе уређује паушалне стопе финансијских исправки.”.

Члан 3.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-11239/2025

У Београду, 24. октобра 2025. године

В Л А Д А

П Р Е Д С Е Д Н И К

проф. др Ђуро Мацут, с.р.